**Szentendre Város Önkormányzat Képviselő-testületének**

**1/2021. (I.12.) önkormányzati rendelete**

**a közterület- és településrész-nevek megállapításáról, valamint a házszámozás rendjéről szóló 20/2016. (VI. 20.) önkormányzati rendelet módosításáról**

Szentendre Város Önkormányzat Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdése alapján, Magyarország helyi önkormányzatairól szóló 2011. évi CLXXXIX. törvény 143. § (3) bekezdésében kapott felhatalmazás alapján, az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. CLXXXIX. törvény 51. § (5) bekezdésében meghatározott feladatkörében eljárva a következőket rendeli el:

1. § Szentendre Város Önkormányzat Képviselő-testületének a közterület- és településrész-nevek megállapításáról, valamint a házszámozás rendjéről szóló 20/2016. (VI. 20.) önkormányzati rendelet 8. §-a helyébe a következő rendelkezés lép:

„8. § (1) Az ingatlanok házszámozásáról a jegyző rendelkezik. Az eljárás hivatalból vagy annak a személynek a kérelmére indul, akinek a házszám megváltoztatásához jogos érdeke fűződik.

(2) Az eljárás lefolytatására az általános közigazgatási rendtartásról szóló törvény rendelkezéseit kell megfelelően alkalmazni.

(3) Az ügyfél kérelmére az ingatlan házszámának megváltoztatása csak abban az esetekben lehetséges, ha

a) az ingatlan házszáma a hivatalos ingatlan-nyilvántartásban nem szerepel, csak helyrajzi számmal meghatározott, vagy

b) több ingatlan azonos közterületnévvel és azonos házszámmal szerepel a hivatalos ingatlan-nyilvántartásban, vagy

c) az ingatlan a közterület házsorában elfoglalt egyedi számszaki megjelölése nem a kialakult növekvő számsorban található, vagy

d) az ingatlant megosztották, vagy

e) az ingatlanok egyesítésére került sor.

(4) Az ingatlanok számozását az alábbiak szerint kell megállapítani:

a) a főútvonalak melletti ingatlanok számozása a városközpontból kifelé indulva történik,

b) Szentendre város központja a Városháza,

c) a mellékútvonal számozása a főútvonalnál kezdődik,

d) a számozás 1-gyel kezdődik és a közterülethez csatlakozó utolsó ingatlanig tart,

e) két oldalas közterületnél a számozást növekedési irányában haladva jobb oldalon a páratlan, bal oldalon a páros számokat kell alkalmazni, egyoldalas közterületnél a számozás folyamatosan történik,

f) a terek és más hasonló alakú közterületek melletti ingatlanok számozása emelkedő számsorrendben, az óramutató járásával ellentétes irányban történik, a számsor a város középpontja felől becsatlakozó közterület jobb oldalán kezdődik és a bal oldalán ér véget,

g) a lakótelepi épületeket – amennyiben az lehetséges a kialakult házszámozási rend felborítása nélkül – lépcsőházanként kell házszámmal ellátni.

h) egy ingatlant csak egy házszámmal szabad ellátni; ha egy ingatlanra több közterülettel való érintkezés miatt több házszám is megállapítható, akkor a közterületnevet és hozzá tartozó házszámot úgy kell megállapítani, hogy az a már kialakított házszámozáshoz illeszkedjen,

i) telekmegosztás esetén az új ingatlan házszáma – amennyiben az lehetséges a kialakult házszámozási rend felborítása nélkül – alátörést kap,

j) telekegyesítés esetén a meglévő házszámokat megtartva kell az új ingatlan házszámát megállapítani. (pl.: 15., 17. és 19. számú ingatlanok egyesítésével a 15-19. házszám jelölést kell alkalmazni.)

(5) Amennyiben a (4) bekezdés a-j pontok alapján meghatározott címképzése az adott közterületen a kialakult házszámozási rendet indokolatlanul felborítaná, a címképzést olyan módon kell kialakítani, hogy az a központi címregiszterről és címkezelésről szóló kormányrendeletben foglaltakkal ne legyen ellentétes, de egyedi módon az általános szabályoktól eltérően is alkalmazásra kerülhessen.

2. § Ez a rendelet a kihirdetését követő napon lép hatályba.

Szentendre, 2021. január 11.

 **Fülöp Zsolt dr. Schramm Gábor**

 polgármester jegyző

**Záradék:**

A rendelet 2021. január 12-én került kihirdetésre.

**dr. Schramm Gábor**

 jegyző